MILL พุ่งกระฉูด 13% นิวไฮรอบ 4 เดือน จับตางบไตรมาส 3 โตเด่นต่อเนื่อง
MILL พุ่งกระฉูด 13% นิวไฮรอบ 4 เดือน จับตางบไตรมาส 3 โตเด่นต่อเนื่อง-ทั้งปีนี้เทิร์นอะราวด์! หลังโชว์ 6 เดือนแรกพลิกกำไร 119 ลบ.
MILL พุ่งกระฉูด 13% นิวไฮรอบ 4 เดือน จับตางบไตรมาส 3 โตเด่นต่อเนื่อง-ทั้งปีนี้เทิร์นอะราวด์!
27 ก.ย. 2564

ผู้สื่อข่าวรายงานว่า วันนี้(27 ก.ย.64) ราคาหุ้น บริษัท มิลล์คอน สตีล จำกัด (มหาชน) หรือ MILL ณ เวลา 10.43 น. อยู่ที่ระดับ1.65 บาท บวก 0.19 บาท หรือ 13.01% ด้วยมูลค่าซื้อขาย 194.16 ล้านบาท ราคาหุ้นนิวไฮรอบ 4 เดือน โดยนับตั้งแต่หุ้นยืนที่ระดับ 1.68 บาท เมื่อวันที่ 12 พ.ค.64 คาดเก็งกำไรผลงานปีนี้สดใส หลังผลงานไตรมาส 2/2564 และงวด 6 เดือนแรกปี 2564 พลิกมีกำไรโดดเด่น

โดยก่อนหน้านี้นายประวิทย์  หอรุ่งเรือง กรรมการผู้จัดการใหญ่ บริษัท มิลล์คอน สตีล จำกัด (มหาชน)หรือ MILL เปิดเผยถึงผลการดำเนินงานของบริษัทและบริษัทย่อยไตรมาสที่ 2 สิ้นสุดวันที่ 30 มิถุนายน 2564  บริษัทมีกำไรสุทธิ 65 ล้านบาท เพิ่มขึ้น 49 ล้านบาทหรือเพิ่มขึ้น 297% เมื่อเทียบกับงวดเดียวกันของปี 2563 ที่บริษัทมีกำไรสุทธิ 16 ล้านบาท
ทั้งนี้กำไรสุทธิดังกล่าว ยังไม่ได้รวมผลการดำเนินงานของ บริษัท โคเบลโก้ มิลล์คอน สตีล จำกัดหรือ KMS ซึ่งเป็นบริษัทร่วมทุนในสัดส่วน 50% กับโกเบสตีล ลิมิเต็ด ดำเนินการผลิตและจำหน่ายเหล็กลวดเกรดทั่วไปและเหล็กลวดเกรดพิเศษ ซึ่งปัจจุบันสามารถดำเนินการผลิตและจำหน่ายเหล็กลวดเกรดพิเศษสำหรับอุตสาหกรรมรถยนต์ได้เป็นที่เรียบร้อยแล้ว และสามารถกลับมาดำเนินการมีผลกำไรได้แล้ว
โดยในช่วง 6 เดือนแรกของปี 2564 KMS มีกำไรสุทธิอยู่ที่ 268 ล้านบาท ขณะที่ในไตรมาส 2  มีกำไรสุทธิอยู่ที่ 125 ล้านบาท หากรวมกับกำไรสุทธิของบริษัทในไตรมาสนี้ จะส่งผลให้ MILL มีกำไรสุทธิอยู่ที่ 128 ล้านบาท
ขณะที่บริษัทมีรายได้รวมไตรมาส 2/2564 จำนวน 4,468 ล้านบาท เพิ่มขึ้น 1,846 ล้านบาทหรือเพิ่มขึ้น 70% เมื่อเทียบกับงวดเดียวกันของปีก่อนที่มีรายได้รวม 2,621 ล้านบาท
โดยมีรายได้จากการขายและบริการอยู่ที่ 4,413 ล้านบาท เพิ่มขึ้น 72% ซึ่งเป็นผลมาจากปริมาณขายเพิ่มขึ้น 39% ประกอบกับราคาขายเฉลี่ยปรับเพิ่มสูงขึ้นตามราคาเหล็กในตลาดโลก ซึ่งรวมถึงราคาวัตถุดิบที่ปรับเพิ่มขึ้นด้วย ทำให้บริษัทมีต้นทุนขายและบริการอยู่ที่ 4,183 ล้านบาท เพิ่มขึ้น 75% ส่งผลให้บริษัทมีกำไรขั้นต้นอยู่ที่ 231 ล้านบาท เพิ่มขึ้น 37%
ส่วนค่าใช้จ่ายในการขายและบริหารลดลง 6 ล้านบาท หรือลดลง 6 % เมื่อเทียบกับไตรมาส 2 ของปี 2563 ซึ่งเป็นผลมาจากค่าขนส่งที่ลดลง ขณะที่ต้นทุนทางการเงินลดลง 9 ล้านบาท จากอัตราดอกเบี้ยที่ปรับลด และการชำระคืนเงินกู้ยืมระยะยาวของบริษัท
ขณะที่ส่วนของผู้ถือหุ้น ณ วันที่ 30 มิ.ย 2564 อยู่ที่ 6,093 ล้านบาท เพิ่มขึ้น 103 ล้านบาท จากผลการดำเนินงาน ในช่วง 6 เดือนแรกของบริษัท ส่งผลให้มีหนี้สินต่อทุนอยู่ที่ 2.19 เท่า